গীতা মাধুরী সন্তি (২৪ আগস্ট ১৯৮৯) হলেন একজন ভারতীয় নেপথ্য সঙ্গীতশিল্পী ও ডাবিং শিল্পী। তিনি মূলত দক্ষিণ ভারতীয় চলচ্চিত্র শিল্পে কাজ করেন। নাচবুলে (২০০৮) চলচ্চিত্রের "নিন্নে নিন্নে" গানে কণ্ঠ দিয়ে তিনি পরিচিতি অর্জন করেন এবং এই গানের জন্য শ্রেষ্ঠ নারী নেপথ্য সঙ্গীতশিল্পী বিভাগে নন্দী পুরস্কার লাভ করেন। এছাড়া তিনি গুড মর্নিং (২০১২) চলচ্চিত্রের "যেদালো নাদিলাগা" গানে কণ্ঠ দিয়ে আরেকটি নন্দী পুরস্কার লাভ করেন। তিনি দুটি ফিল্মফেয়ার পুরস্কার দক্ষিণ, দুটি আইফা উৎসবম এবং একটি দক্ষিণ ভারতীয় আন্তর্জাতিক চলচ্চিত্র পুরস্কার অর্জন করেছেন। তিনি তেলুগু, তামিল, কন্নড়, মালয়ালম ও হিন্দি চলচ্চিত্রে এক হাজারের বেশি গান গেয়েছেন। তিনি স্টার মা চ্যানেলের সুপার সিঙ্গার অনুষ্ঠানে অংশগ্রহণ করেন এবং বিগ বস তেলুগু ২ অনুষ্ঠানের রানার আপ।  প্রারম্ভিক জীবন গীতা মাধুরী সন্তি ১৯৮৯ সালের ২৪শে আগস্ট অন্ধ্রপ্রদেশ রাজ্যের পশ্চিম গোদাবরী জেলার পলাকল্লুতে জন্মগ্রহণ করেন। তার পিতা প্রভাকর শাস্ত্রী সন্তি একজন স্টেট ব্যাংক অব হায়দ্রাবাদের কর্মকর্তা ও মাতা লক্ষ্মী একজন গৃহিণী। মাধুরী তার পিতামাতার একমাত্র কন্যা। তার শৈশবে তারা পলাকল্লু থেকে হায়দ্রাবাদ চলে যান। সেখানে তিনি বনস্তলিপুরমের লয়োলায় পড়াশোনা করেন। শৈশব থেকেই তিনি গানের তালিম নেওয়া শুরু করেন। তার পিতামাতা শাস্ত্রীয় সঙ্গীতের প্রশিক্ষণের ব্যবস্থা করেন, প্রথমে কোচারলাকটা পদ্মাবতীর অধীনে। পরে তিনি হায়দ্রাবাদে কিরণ বেডওয়ার নিকট হিন্দুস্তানি শাস্ত্রীয় সংগীতের প্রশিক্ষণ নেন। দশম শ্রেণিতে পড়াকালীন তিনি লিটল মিউজিসিয়ান্স অকাদেমিতে রামাচারির অধীনে মৃদু সংগীতের তালিম নেন। উচ্চ মাধ্যমিকে পড়া অবস্থায় তিনি কলেজের অনুষ্ঠানে গান গাইতেন। তিনি তেলুগু চ্যানেল ইটিভির সঙ্গীত প্রতিযোগিতামূলক অনুষ্ঠান এসওয়াইই-এর সেমিফাইনালিস্ট।  কর্মজীবন গীতার চলচ্চিত্রের নেপথ্য সঙ্গীতশিল্পী হিসেবে অভিষেক ঘটে কুলশেখরের প্রেমলেখা রস চলচ্চিত্রে গান গাওয়ার মধ্য দিয়ে। রামাচারি তাকে কুলশেখরের সাথে পরিচয় করিয়ে দেন। তার গাওয়া প্রথম গান ছিল লোকসঙ্গীত ধারার বাক্কা সিক্কিনা। এরপর তিনি খতরনাক, ওক্কাডুন্নাডু ও চিরুতা চলচ্চিত্রে গান পরিবেশন করেন। তিনি ২০০৮ সালে নাচবুলে চলচ্চিত্রের "নিন্নে নিন্নে" গানে কণ্ঠ দিয়ে জনপ্রিয়তা লাভ করেন এবং এই গানের জন্য শ্রেষ্ঠ নারী নেপথ্য সঙ্গীতশিল্পী বিভাগে নন্দী পুরস্কার লাভ করেন।  গীতা ২০১১ সালে তেলুগু ভাষার গোলিমার চলচ্চিত্রে "মাগালো" গানের জন্য শ্রেষ্ঠ তেলুগু নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন। তিনি গুড মর্নিং (২০১২) চলচ্চিত্রের "যেদালো নাদিলাগা" গানে কণ্ঠ দিয়ে তার দ্বিতীয় নন্দী পুরস্কার লাভ করেন। একই বছর তিনি কামেরমন গঙ্গতো রম্বাবু চলচ্চিত্রের "মেলিকালু" গানে কণ্ঠ দিয়ে শ্রেষ্ঠ তেলুগু নারী নেপথ্য সঙ্গীতশিল্পী বিভাগে দক্ষিণ ভারতীয় আন্তর্জাতিক চলচ্চিত্র পুরস্কার লাভ করেন।  ২০১৫ সালে তিনি তেলুগু ভাষার ব্যবসাসফল চলচ্চিত্র বাহুবলী: দ্য বিগিনিং-এ "জীবনাধি" গানে কণ্ঠ দিয়ে শ্রেষ্ঠ তেলুগু নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন। ২০১৭ সালে তিনি জনতা গ্যারেজ চলচ্চিত্রের "পাক্কা লোকাল" গানে কণ্ঠ দিয়ে শ্রেষ্ঠ নারী নেপথ্য সঙ্গীতশিল্পী বিভাগে আইফা উৎসবম অর্জন করেন, এবং দক্ষিণ ভারতীয় আন্তর্জাতিক চলচ্চিত্র পুরস্কারের মনোনয়ন লাভ করেন।  ২০১৯ সালে তিনি নভভু থপু রা চলচ্চিত্রে ঐশ্বর্যা, সুরেশ বব্বিলি ও রম্যা বেহারার সাথে "ররো ন সুরি" গান পরিবেশন করেন, গানটির গীত ও শিল্পীদের কণ্ঠ পরিবেশনা ইতিবাচক পর্যালোচনা লাভ করে। একই বছর তিনি প্রতি রজু পান্ডাজে চলচ্চিত্রে রাহুল সিপ্লিগুঞ্জের সাথে দ্বৈত গান "তাকিয়া তাকিয়া"-য় কণ্ঠ দেন। দ্য টাইমস অব ইন্ডিয়া-র এক পর্যালোচনায় বলা হয় যে সিল্পিগুঞ্জ ও গীতার কণ্ঠ হৃদয়গ্রাহী ছিল, কিন্তু কসরলা শ্যামের গীত ও থামন এস.-এর সঙ্গীত গড়পড়তা ছিল। এছাড়া তিনি অমিত ত্রিবেদীর সুরে আসন্ন চলচ্চিত্র দ্যাট ইজ মহালক্ষ্মী-তে তামান্না ভাটিয়ার উপর চিত্রায়িত "লন্ডন ডাকা ডোল" গানে কণ্ঠ দেন। এটি ২০১৪ সালের হিন্দি চলচ্চিত্র কুইন-এর "লন্ডন ঠুমাকদা" গানের তেলুগু সংস্করণ।  ব্যক্তিগত জীবন গীতা ২০১৪ সালের ৯ই ফেব্রুয়ারি আনন্দ কৃষ্ণ নন্দুর সাথে বিবাহবন্ধনে আবদ্ধ হন। নন্দু একজন অভিনেতা, তিনি ১০০% লাভ চলচ্চিত্রে অভিনয় করে খ্যাতি অর্জন করেন। তাদের পরিচয় ঘটে স্বল্পদৈর্ঘ্য চলচ্চিত্র অদিতি-র সেটে। ২০১৯ সালের ৯ই আগস্ট তাদের কন্যা সন্তান জন্মগ্রহণ করে।  তথ্যসূত্র  বহিঃসংযোগ      বিষয়শ্রেণী:জীবিত ব্যক্তি বিষয়শ্রেণী:১৯৮৯-এ জন্ম বিষয়শ্রেণী:ভারতীয় নেপথ্য গায়িকা বিষয়শ্রেণী:ভারতীয় কণ্ঠাভিনেত্রী বিষয়শ্রেণী:ভারতীয় পপ-লোক সঙ্গীতশিল্পী বিষয়শ্রেণী:অন্ধ্রপ্রদেশের সঙ্গীতশিল্পী বিষয়শ্রেণী:অন্ধ্রপ্রদেশের নারী সঙ্গীতজ্ঞ বিষয়শ্রেণী:কন্নড় নেপথ্য সঙ্গীতশিল্পী বিষয়শ্রেণী:তামিল নেপথ্য সঙ্গীতশিল্পী বিষয়শ্রেণী:তামিল ভাষার সঙ্গীতশিল্পী বিষয়শ্রেণী:তেলুগু নেপথ্য সঙ্গীতশিল্পী বিষয়শ্রেণী:বলিউডের নেপথ্য সঙ্গীতশিল্পী বিষয়শ্রেণী:মালয়ালম নেপথ্য সঙ্গীতশিল্পী বিষয়শ্রেণী:বিগ বসের (তেলুগু টিভি ধারাবাহিক) প্রতিযোগী বিষয়শ্রেণী:নন্দী পুরস্কার বিজয়ী বিষয়শ্রেণী:ফিল্মফেয়ার পুরস্কার দক্ষিণ বিজয়ী বিষয়শ্রেণী:দক্ষিণ ভারতীয় আন্তর্জাতিক চলচ্চিত্র পুরস্কার বিজয়ী বিষয়শ্রেণী:২১শ শতাব্দীর ভারতীয় গায়িকা বিষয়শ্রেণী:সন্তোষাম চলচ্চিত্র পুরস্কার বিজয়ী বিষয়শ্রেণী:২১শ শতাব্দীর ভারতীয় গায়ক বিষয়শ্রেণী:পশ্চিম গোদাবরী জেলার ব্যক্তি বিষয়শ্রেণী:সিনেমা পুরস্কার বিজয়ী